173 økologiske landmænd har netop fået tilskud fra NaturErhvervstyrelsen til at gøre stald og udstyr mere high tech. Pengene kommer fra den Økologiske investeringsordning, som regeringen og Enhedslisten har etableret, og investeringerne skal øge økologernes konkurrenceevne. Robotstyrede stalde og redskaber som næsten tænker selv. Det er hvad de 100 millioner kroner, der samlet skal laves projekter for, blandt andet skal gå til. Økologerne kan få op til 40 pct. af pengene fra den Økologiske investeringsordning de resterende 60 pct. skal ansøgerne selv betale. Men tilskuddet er med til at gøre investeringerne mulige, mener formanden for Økologisektionen i Landbrug & Fødevarer Uffe Bie. - Ny teknologi er en forudsætning for at følge med tiden og blive ved med at være konkurrencedygtig. Tilskuddet kan gøre det mere overkommeligt for den enkelte at investerer i ny teknologi som ellers ikke ville være blevet købt, og det er meget positivt, siger Uffe Bie. Op til denne runde af tilskud blev givet inviterede NaturErhvervstyrelsen landbruget indenfor til dialog om, hvor der er brug for investeringer. Det planlægger de at gøre igen inden næste runde af tilskud uddeles. - Det er vigtigt, at vi i landbruget bliver inddraget, for det er nu engang os der arbejder på gårdene til daglig. Os der ved hvad der kunne gøres lettere med teknik. Derfor er det godt, at NaturErhvervstyrelsen går i dialog inden tilskuddene deles ud, siger Uffe Bie. Han håber, lige som fødevareministeren, at de nye tilskud kan øge konkurrenceevnen på dansk økologi endnu mere. - De danske økologer laver rigtig gode konkurrencedygtige produkter, men vi kan blive endnu bedre, og noget af det vi kan forbedre er vores effektivitet. Her kan teknologi hjælpe os fremad, slutter Uffe Bie. Næste runde af tilskud fra den Økologiske investeringsordning forventes at blive i efteråret.

Opsummering:
NaturErhvervstyrelsen giver tilskud til økologiske landmænd.